Morten Dahlin (V), 2026-01-28:
Tak for det, og tak for bemærkningerne fra ordførerne.
Først vil jeg sige noget, der ikke handler om lovforslaget, men om den diskussion, der har været om landzonetilladelser og aktiviteter i vores landdistrikter helt generelt.
Jeg vil bare gerne sige og også sige det her fra Folketingets talerstol, at jeg deler den frustration, som flere ordførere har givet udtryk for, nemlig at der er for mange projekter, særlig i vores landdistrikter, som bliver kvalt af rigid lovgivning.
Derfor har vi jo netop også afsluttet høringen af en historisk ændring af planloven, der netop gør op med nogle af de her ting, og som også i forhold til landzoner løsner grebet, så flere rigtig gode projekter ude lokalt kan blive til noget.
Det er jeg rigtig, rigtig glad for, og jeg kan jo næsten fornemme på den store opbakning, der er til det synspunkt her i salen i dag, at det bliver let at få det forslag vedtaget i Folketinget.
Så vil jeg gå til Enhedslistens kommentarer om planlovsforliget.
Man er jo altid velkommen til at søge om optagelse i en forligskreds, og vi vil så diskutere i forligskredsen, om vi skal gøre det.
Der er ikke nogen partier, der har valgt at gøre det i den her sammenhæng, men gør man det, skal man jo så også stå på mål for indholdet af planlovsforliget.
Der kan jeg måske have mine betænkeligheder ved, om Enhedslisten er med på det, men hvis man er det, er man velkommen til at søge optagelse.
Så kan forligskredsen jo drøfte det.
Men nu vil jeg gå tilbage til det her lovforslag.
Det handler om at fremme myndighedsprocesser for anlægsprojekter vedrørende rørført transport og lagring af CO 2.
Fangst af CO 2 skal bidrage til, at Danmark når sine klimamål, og det har stor betydning for de her CO 2 -fangstprojekter, at der er adgang til nem transport og lagring af den CO 2 , der fanges.
Med det her forslag gør vi det en smule enklere for virksomhederne at komme igennem de nødvendige myndighedsprocesser, som er knyttet til projekter vedrørende rørført transport af lagring af CO 2 .
Helt konkret foreslår vi to undtagelser fra kravet om landzonetilladelse.
For det første foreslår vi, at midlertidige aktiviteter af op til 12 måneders varighed, som er nødvendige for et projekt om rørført transport og lagring af CO 2 i undergrunden, kan blive undtaget fra kravet om landzonetilladelse.
Med forslaget vil midlertidige skurbygninger, tekniske anlæg eller arbejds- og oplagsarealer i forbindelse med forundersøgelse af et lagringsanlæg blive undtaget fra kravet om landzonetilladelse.
For det andet foreslår vi, at mindre teknikskabe og teknikhuse, der er nødvendige for et projekt om rørført transport eller lagring af CO 2 i undergrunden undtages fra kravet om landzonetilladelse.
Den her undersøgelse vedrører mindre bebyggelse, som jo så er af en mere permanent karakter i modsætning til det andet, der, som tidligere ordførere også har påpeget, er midlertidigt.
Det kan f.eks. dreje sig om mindre skabe til elektronik og måleudstyr, der kan kommunikere med måleinstrumenter i en efterforskningsbrønd til CO 2 -lagring.
Jeg mener derfor også, at vi med de her undtagelser har fundet en god balance, hvor vi opnår en reel forenkling af myndighedsprocessen for rørført transport og lagringsprojekter, uden at det vil betyde et større indgreb i vores landskab.
Formålet med undtagelserne er at fremme processen for de her projekter, og der er lagt op til, at undtagelserne får en tidsbegrænset anvendelse på 5 år.
Jeg står selvfølgelig til rådighed for besvarelse af spørgsmål, hvis der måtte være nogen.